Uznesenie Európskeho parlamentu o procese pristúpenia Bulharska a Rumunska



Úradný vestník 157 E , 06/07/2006 S. 0490 - 0491



P6_TA(2005)0302 Prístupový proces Bulharska a Rumunska Uznesenie Európskeho parlamentu o procese pristúpenia Bulharska a Rumunska Európsky parlament, - so zreteľom na zmluvu o pristúpení Bulharska a Rumunska podpísanú 25. apríla 2005, - so zreteľom na pokrok, ktorý dosiahlo Bulharsko a Rumunsko, umožňujúci uzavrieť prístupové rokovania, a taktiež na potrebu pokračovať v úsilí o odstránenie nedostatkov uvedených v správe Komisie za rok 2004 o pokroku a v najnovších uzneseniach Európskeho parlamentu tak pred podpísaním zmluvy o pristúpení, ako aj po ňom, - so zreteľom na výmenu listov medzi predsedom Európskeho parlamentu a predsedom Komisie o úplnom zapojení Európskeho parlamentu do akéhokoľvek rozhodovania o uplatnení ochranných doložiek obsiahnutých v zmluve o pristúpení, - so zreteľom na to, že acquis sa naďalej vyvíja a mení v období príprav na vstup Bulharska a Rumunska do Európskej únie, ktorý je plánovaný na 1. januára 2007 alebo 1. januára 2008, pokiaľ sa využijú ochranné doložky, ktoré sú obsiahnuté v zmluve o pristúpení, - so zreteľom na to, že Rada a Komisia umožňujú pozorovateľom z Bulharska a Rumunska zúčastňovať sa čiastočne na svojich príslušných vnútorných postupoch, ako minimum na zabezpečenie toho, že tieto dve krajiny sa aspoň oboznámia s legislatívnym vývojom, ktorý sa ich týka, - so zreteľom na článok 103 ods. 4 rokovacieho poriadku, 1. opätovne zdôrazňuje, že bude naďalej pozorne sledovať proces, ktorý vyústi do vstupu Bulharska a Rumunska a vyzýva Komisiu, aby ho pravidelne informovala o rozsahu, v ktorom bulharské a rumunské orgány plnia záväzky uložené v zmluve o pristúpení; zdôrazňuje, že zmluvy o pristúpení boli schválené pod podmienkou, že Rada a Komisia v plnej miere zapoja Európsky parlament do prijímania rozhodnutí v prípade použitia ochranných doložiek, ktoré obsahuje zmluva o pristúpení, v súvislosti so vstupom Bulharska a Rumunska; 2. zdôrazňuje, že Európsky parlament privítal parlamentných pozorovateľov z 10 nových členských štátov počas celého obdobia od podpísania zmluvy o pristúpení do skutočného a formálneho vstupu do Európskej únie; 3. poukazuje na skutočnosť, že hoci bola prítomnosť pozorovateľov ohraničená a obmedzená z hľadiska skutočného vplyvu, umožnili tieto opatrenia demokraticky zvoleným poslancom z pristupujúcich krajín zoznámiť sa nielen s postupmi v rámci Európskeho parlamentu, ale aj podrobne sledovať prijímanie právnych predpisov Spoločenstva; 4. zdôrazňuje, že príchod pozorovateľov z bulharského a rumunského parlamentu, o ktorom rozhodla konferencia predsedov, môže prispieť k ďalšej príprave úspešného vstupu do Európskej únie a najmä k zabezpečeniu toho, aby sa plnili záväzky stanovené počas rokovaní; 5. podporuje preto nedávne rozhodnutie konferencie predsedov z 9. júna 2005 vyzvať parlamenty Bulharska a Rumunska, aby navrhli parlamentných pozorovateľov a prijať ich od 26. septembra 2005 do oficiálneho vstupu ich príslušných krajín; 6. poveruje svojho predsedu, aby toto uznesenie postúpil Rade, Komisii a vládam a parlamentom Bulharska a Rumunska. --------------------------------------------------